1529-ben részt vett az I. Szulejmán oszmán szultán Bécs elleni támadásának visszaverésében. Érdemeiért 1530-ban tábornagyi "(Generalfeldmarschall)" rangot kapott. I. Ferdinánd magyar király hadvezéreként Szapolyai János ellenkirály vezérei ellen szerencsésen harcolt. 1537-ben visszafoglalta Regécet és Tályát, miután pedig Perényi Péter és Bebek Ferenc támadását tiszamelléki táborából visszaverte, Tokajt is hatalmába kerítette. 1538-ban Johannes von Weeze lundi érsek társaságában részt vett azokban az alkudozásokban, amelyek a váradi béke megkötésére vezettek.